Majoittaja oli sovitusti vastassa ja esitteli asunnon sekä säännöt ja sopimukset esimerkillisesti. Pyydettyäni majoittaja järjesti meille kuljetukset lentokentältä saavuttaessa sekä lentokentälle lähdettäessä. Meitä jopa odotettiin yli sovitun ajan, koska lento oli myöhässä. Olimme kohteessa kolmannet asiakkaat eli asunto on ollut vuokralla joulukuusta 2015 alkaen. Majoittajalle on useampi kohde vuokralla Roomassa ja kaikkien positiivisten palautteiden selä kuvaillun sijainnin perusteella valitsimme ko. asunnon.

Kohde oli täysin kuvauksen mukainen. Asunto on erittäin siisti (juuri remontoitu) ja näkymät Tiber-joelle sekä St. Angelon linnaan ovat upeat. Suurkaupungin äänet kantautuivat olohuoneeseen sekä makuuhuoneeseen. Asunto on ikäänkuin kahdessa osassa. Kadun puolella ovat makuuhuone sekä olohuone. Lyhyen käytävän päässä sisäpihan puolella ovat kylpyhuone, keittiö ja toinen suuri makuuhuone. Nelihenkinen perhe mahtui hienosti ja majoittaja avasi olohuoneen sohvan valmiiksi toista lastamme varten. Sängyt ovat erittäin hyvät ja varsinkin pihanpuoleinen makuuhuone on erittäin hiljainen.

Tullessamme majoittaja esitteli koko asunnon sekä kertoi lähistöltä löytyvistä palveluista. Saimme myös suositukset ravintoloista sekä yleisesti nähtävyyksistä sekä liikkumisesta Roomassa. Käytössä on myös neljä polkupyörää. Asunnon sijainnin takia kävely kaikkiin keskeisiin kohteisiin on mahdollista. Kahdet avaimet ovat plussaa.

Keittiöstä löytyy kaikki tarvittavat välineet aamiaisen tai illallisen tekoa varten, – paitsi juustohöylä. Keittiö on pieni mutta olohuoneessa on miellyttävä pöytä syömistä varten. Käytössä on jääkaappi, pakastin, kaasuliesi, uuni ja perus ruoanlaittovälineet. Kylpyhuoneessa on pyykinpesumahdollisuus ja suihkussa lämmintä vettä riitti hyvin. Asuntoon on järjestetty Wi-Fi jokaista huonetta varten. Olohuoneessa on uusi televisio, jossa on vekkoyhteys. Taivaskanavia ei ole saatavilla ja laite toimisi paremmin langattoman näppäimistön avulla.

Alakerrassa on paniniliike, Mini Market, laadukas ravintola, matkamuistomyymälä jne. Periaatteessa samasta korttelista löytyy kaikki tarvittava. Mutta sitten tärkeimmät; Asunnon sijainti on mahtava!!! Pietarin kirkko on käytännössä kulman takana ja Vatikaanin museoille kävelee alle puolessa tunnissa. Perusnähtävyyksistä kauimpana on Colosseum. Trastevereen kävelee 15 minuutissa. Päivän aikana pääsee kävellen katsomaan kaikki keskustan nähtävyydet ja majoittajan suosittelemat ravintolat ovat hyviä. Lähistöllä on myös apteekki.

Lähellä sijaitsevat sairaalat tuottavat hiukan suurkaupungin ääniä varsinkin ambulanssien osalta ympäri vuorokauden. Jos ei kestä suurkaupungin ääniä, niin sitten ei kannata mennä Roomaan. Kadun puolen ovet ja luukut hiljentävät meteliä riittäväsi ja laadukkaat sängyt tuottavat miellyttävän olon pitkien kävelyjen osalta. Ainoat äänet asuntoon ovat liikenteen ääniä. Turistien tai ravintoloiden ääniä ko. alueella ei ole havaittavissa. Tosin olimme kohteessa ”sesongin ulkopuolella”.

Majoittaja oli enemmän kuin avulias ja suosittelen häntä erittäin lämpimästi. Seuraavan kerran kun perheemme matkustaa Roomaan, niin toivon, että sama asunto on vielä saatavissa.